title: TREOIR TARMLIGTHE (AE) …/... ÓN gCOIMISIÚN lena leasaítear Treoir 2010/43/AE maidir leis na rioscaí inbhuanaitheachta agus na tosca inbhuanaitheachta atá le cur san áireamh le haghaidh Gnóthais le haghaidh Comhinfheistíochta in Urrúis Inaistrithe (UCTIS)

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Is cuid é an Treoir seo de thionscnamh níos forleithne de chuid an Choimisiúin maidir leis an bhforbairt inbhuanaithe. Leagtar síos an bunús le haghaidh creata AE lena gcuirtear breithnithe inbhuanaitheachta i gcroílár an chórais airgeadais chun tacú le geilleagar na hEorpa a athrú ina chóras níos glaise, níos athléimní agus níos ciorclaí i gcomhréir le cuspóirí an Chomhaontaithe Ghlais don Eoraip
                  1
               .

               Tar éis ghlacadh Chomhaontú Pháras 2016 maidir leis an athrú aeráide agus Chlár Oibre 2030 na Náisiún Aontaithe do Spriocanna Forbartha Inbhuanaithe (SDGanna), d'fhógair an Coimisiún sa Phlean Gníomhaíochta: Fás Inbhuanaithe a Mhaoiniú
                  2
               , is é sin an rún atá ann comhtháthú na hinbhuanaitheachta a shoiléiriú i ndualgais mhuiníneacha, mar a thugtar orthu, sa reachtaíocht earnálach. I dTeachtaireacht an Aontais maidir leis an gComhaontú glas don Eoraip, dearbhaítear go bhfuil gá le comharthaí fadtéarmacha ar shreafaí airgeadais agus caipitil a dhíriú ar infheistíocht ghlas agus ar shócmhainní tréigthe a sheachaint. Rannchuideoidh an Treoir Tharmligthe seo leis an gcuspóir sonrach sin.

               Le Treoir 2010/43/AE
                  3
                ón gCoimisiún, cuirtear Treoir 2009/65/CE
                  4
                chun feidhme trína shonrú tuilleadh, i measc nithe eile, ceanglais eagraíochtúla, sainaithint na gcineálacha coinbhleachtaí leasa, iompar gnó agus bainistíocht riosca do chuideachtaí bainistíochta UCITS. Leis an Treoir seo, modhnaítear Treoir 2010/43/AE ón gCoimisiún. Soiléiríonn sé na ceanglais do chuideachtaí bainistíochta maidir le comhtháthú na rioscaí inbhuanaitheachta agus cúrsaí inbhuanaitheachta.

               Tá an Treoir seo bunaithe ar Thuarascáil Deiridh maidir le comhairle theicniúil
                  5
                ón Údarás Eorpach um Urrúis agus Margaí (ÚEUM). Baintear de thátal as an gcomhairle theicniúil go bhfuil gá le tuilleadh soiléirithe i ndáil le comhtháthú na rioscaí inbhuanaitheachta agus na dtosca inbhuanaitheachta i dTreoir 2010/43/AE agus sainaithnítear inti forálacha sonracha ina leith sin.

               Leis an Treoir seo, soiléirítear an oibleagáid atá ar ghnóthais faoi láthair maidir le comhinfheistíocht in urrúis inaistrithe (UCITS) rioscaí inbhuanaitheachta a chomhtháthú. Ní thugtar isteach leis an soiléiriú rangú i measc rioscaí éagsúla. Déantar soiléiriú sa Treoir seo freisin ar chuid d'impleachtaí an Rialacháin maidir le nochtaí inbhuanaitheachta in earnáil na seirbhísí airgeadais, eadhon i gcás ina nochtann cuideachtaí bainistíochta UCITS faisnéis maidir le drochthionchair inbhuanaitheachta a bhreithniú.

               An Treoir seo agus na gníomhartha tarmligthe rannacha lena ndéantar rialacha maidir le dualgais mhuiníneacha agus tástálacha oiriúnachta a oiriúnú, athneartaíonn siad an Rialachán maidir le nochtuithe inbhuanaitheachta in earnáil na seirbhísí airgeadais,
                  6
                an Rialachán maidir le Tagarmharcanna Aistrithe Aeráide AE, Tagarmharcanna AE atá ailínithe le Comhaontú Pháras agus nochtuithe inbhuanaitheachta le haghaidh tagarmharcanna
                  7
                agus an Rialachán maidir le tacsanomaíocht AE i leith gníomhaíochtaí atá inbhuanaithe
                  8
               . Leis na rialacha sin, comhtháthaítear breithnithe inbhuanaitheachta sna próisis infheistíochta, chomhairleacha agus nochta ar bhealach comhsheasmhach ar fud earnálacha éagsúla. Ceanglaíonn siad breithnithe comhshaoil, sóisialta agus rialachais (inbhuanaitheacht) de chroílár an chórais airgeadais chun cabhrú le geilleagar na hEorpa a iompú ina chóras atá níos glaise, níos ísle ó thaobh carbóin de, níos athléimní, níos tíosaí ar acmhainní agus níos ciorclaí.

               2.COMHAIRLIÚCHÁIN ROIMH GHLACADH AN GHNÍMH

               An 24 Iúil 2018, d'iarr an Coimisiún ar ÚEUM comhairle theicniúil a eisiúint maidir le leasuithe a d'fhéadfaí a dhéanamh ar ghníomhartha tarmligthe atá le glacadh faoi Threoir 2009/65/CE, maidir le comhtháthú na rioscaí inbhuanaitheachta agus na dtosca inbhuanaitheachta.

               D'fhoilsigh ÚEUM a Thuarascáil Deiridh maidir le comhairle theicniúil don Choimisiún an 30 Aibreán 2019. Cuireadh san áireamh sa chomhairle na tuairimí a nocht na páirtithe leasmhara le linn an chomhairliúcháin phoiblí idir an 19 Nollaig 2018 agus an 19 Feabhra 2019. Tá measúnú costais is tairbhe san áireamh ann. Ina theannta sin, reáchtáil ÚEUM éisteacht phoiblí oscailte an 4 Feabhra 2019 chun aiseolas breise a bhailiú. Chuathas i gcomhairle freisin le Grúpa Geallsealbhóirí Urrús agus Margaí ÚEUM.

               An 22 Samhain 2019, chuir seirbhísí an Choimisiúin tús le comhairliúchán leis na Ballstáit; chuathas i gcomhairle go cuí le Sainghrúpa an Choiste Eorpaigh um Urrúis.

               I gcomhréir leis na Prionsabail um Rialáil Níos Fearr, foilsíodh dréacht‑togra le haghaidh comhairliúcháin ón 8 Meitheamh 2020 go dtí an 6 Iúil 2020. Tar éis an t‑aiseolas a bhreithniú go cuí, cuireadh tuilleadh modhnuithe isteach i dtéacs an mheabhráin mhíniúcháin.

               3.EILIMINTÍ DLÍ AN GHNÍMH THARMLIGTHE

               Leagtar amach bunús dlí na Treorach seo in Airteagail 12(3), 14(2) agus 51(4) de Threoir 2009/65/CE.

               Cumhdaítear leis an Treoir seo na leasuithe seo a leanas ar Threoir 2010/43/AE:

               Leagtar síos in Airteagal 1(1) sainmhíniú ar ‘rioscaí inbhuanaitheachta’ atá ailínithe leis an sainmhíniú ar ‘rioscaí inbhuanaitheachta’ i bpointe (22) d'Airteagal 2 de Rialachán (AE) 2019/2088.

               Comhtháthaítear in Airteagal 1(2) sa chéad fhomhír Airteagal 4(1) de Threoir 2010/43/AE maidir le ceanglais ghinearálta i ndáil le nósanna imeachta agus eagrú na hoibleagáide atá dírithe ar chuideachtaí bainistíochta rioscaí inbhuanaitheachta a chur san áireamh.

               Ceanglaítear le hAirteagal 1(3) go gcoinneoidh cuideachtaí bainistíochta na hacmhainní agus an saineolas is gá chun rioscaí inbhuanaitheachta a chomhtháthú go héifeachtach, trí leasú a dhéanamh ar Airteagal 5 de Threoir 2010/43/AE.

               In Airteagal 1(4) leagtar amach conas a dhéanann cuideachtaí infheistíochta rioscaí inbhuanaitheachta a chomhtháthú, agus prionsabal na comhréireachta á chur san áireamh.

               Áirithítear le hAirteagal 1(5) go mbeidh bainistíocht shinsearach na cuideachta bainistíochta freagrach as comhtháthú na rioscaí inbhuanaitheachta.

               Leagtar síos in Airteagal 1(6) nach mór na cineálacha coinbhleachtaí leasa a shainaithint a d'fhéadfadh teacht chun cinn mar thoradh ar chomhtháthú na rioscaí inbhuanaitheachta a chur san áireamh freisin.

               Áirítear in Airteagal 1(7) breithniú ar rioscaí inbhuanaitheachta i dtéarmaí cáilíochtúla nó cainníochtúla i gceanglais díchill chuí faoi Airteagal 23 de Threoir 2010/43/AE. I gcás ina ndéanann cuideachtaí bainistíochta, nó, i gcás inarb infheidhme, cuideachtaí infheistíochta, drochthionchair phríomha na gcinntí infheistíochta ar thosca inbhuanaitheachta a mheas, ní mór aird chuí a thabhairt i gceanglais an díchill chuí orthu freisin.

               Soiléirítear in Airteagal 1(8) nach mór neamhchosaintí UCITS ar rioscaí inbhuanaitheachta a chur san áireamh sa bheartas bainistithe riosca faoi Airteagal 38 de Threoir 2010/43/AE.

               TREOIR TARMLIGTHE (AE) …/... ÓN gCOIMISIÚN

               an 21.4.2021

               lena leasaítear Treoir 2010/43/AE maidir leis na rioscaí inbhuanaitheachta agus na tosca inbhuanaitheachta atá le cur san áireamh le haghaidh Gnóthais le haghaidh Comhinfheistíochta in Urrúis Inaistrithe (UCTIS)

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2009/65/CE ó Pharlaimint na hEorpa agus ón gComhairle an 13 Iúil 2009 maidir le comhordú forálacha reachtaíochta, rialúcháin agus riaracháin a bhaineann le gnóthais le haghaidh comhinfheistíocht in urrúis inaistrithe (UCITS)
                  9
               , agus go hairithe Airteagal 12(3), Airteagal 14(2), agus Airteagal 51(4) de,

               De bharr an mhéid seo a leanas:

               (1)An t‑aistriú chuig geilleagar ísealcharbóin atá níos inbhuanaithe, níos tíosaí ar acmhainní agus níos ciorclaí i gcomhréir leis na Spriocanna Domhanda um Fhorbairt Inbhuanaithe, tá sé ríthábhachtach chun iomaíochas fadtéarmach gheilleagar an Aontais a áirithiú. In 2016, thug an tAontas Comhaontú Pháras i gcrích
                  10
               . Faoi Airteagal 2(1)(c) de Chomhaontú Pháras, leagtar síos an cuspóir chun neartú a dhéanamh ar an bhfreagairt don athrú aeráide, i measc modhanna eile, trína áirithiú go mbeidh sreafaí airgeadais comhsheasmhach le bealach i dtreo astaíochtaí ísle gás ceaptha teasa agus le forbairt atá seasmhach ó thaobh na haeráide de.

               (2)Ag aithint dó an dúshlán sin, thíolaic an Coimisiún an Comhaontú Glas don Eoraip
                  11
                i mí na Nollag 2019. Is straitéis nua fáis é an Comhaontú Glas don Eoraip arb é is aidhm leis an tAontas a chlaochlú ina shochaí chóir agus rathúil, ina mbeidh geilleagar nua-aimseartha agus iomaíoch, atá tíosach ó thaobh acmhainní de, nach mbeidh aon ghlan-astaíochtaí gás ceaptha teasa ann ó 2050 amach, agus ina mbeidh an fás eacnamaíoch díchúpláilte ó úsáid acmhainní. Ceanglaítear leis an gcuspóir sin go dtabharfar comharthaí soiléire d'infheisteoirí maidir lena n‑infheistíochtaí chun sócmhainní tréigthe a sheachaint agus maoiniú inbhuanaithe a thiomsú.

               (3)I Márta 2018, d'fhoilsigh an Coimisiún a Phlean Gníomhaíochta i dtaca le ‘Fás Inbhuanaithe a Mhaoiniú’
                  12
               , lena gcuirtear straitéis uaillmhianach, chuimsitheach ar bun maidir le maoiniú inbhuanaithe. Ceann de na cuspóirí a leagtar amach sa Phlean Gníomhaíochta is ea sreafaí caipitil a atreorú chuig infheistíochtaí inbhuanaithe chun fás inbhuanaithe, cuimsitheach a bhaint amach. An measúnú tionchair atá mar bhonn ag tionscnaimh reachtacha a rinneadh ina dhiaidh agus a foilsíodh i mBealtaine 2018
                  13
               , léirigh sé gur gá a shoiléiriú gur cheart do chuideachtaí bainistíochta tosca inbhuanaitheachta a chur san áireamh mar chuid dá ndualgais i leith infheisteoirí. Dá bhrí sin, ba cheart do chuideachtaí bainistíochta measúnú a dhéanamh ní hamháin ar na rioscaí airgeadais ábhartha uile ar bhonn leanúnach, ach freisin ar na rioscaí inbhuanaitheachta ábhartha uile dá dtagraítear i Rialachán (AE) 2019/2088 a d'fhéadfadh, dá dtarlódh siad, tionchar diúltach iarbhír nó ábhartha a imirt ar luach infheistíochta. Ní thagraíonn Treoir 2010/43/AE
                  14
                ón gCoimisiún go sainráite do rioscaí inbhuanaitheachta. Ar an gcúis sin agus chun a áirithiú go gcuirtear nósanna imeachta inmheánacha agus socruithe eagraíochtúla chun feidhme mar is ceart agus go gcloítear leo, is gá a shoiléiriú gur léiriú iad na próisis, na córais agus na rialuithe inmheánacha ar chuideachtaí bainistíochta ar na rioscaí inbhuanaitheachta, agus go bhfuil an acmhainneacht theicniúil agus an t-eolas riachtanach chun na rioscaí sin a anailísiú.

               (4)Chun míchothrom iomaíochta a sheachaint i gcás cuideachtaí bainistíochta, agus cuideachtaí infheistíochta nár ainmnigh cuideachta bainistíochta, agus chun ilroinnt ghaolmhar, neamhréireacht agus neamh-intuarthacht i bhfeidhmiú an mhargaidh inmheánaigh a sheachaint, ba cheart feidhm a bheith ag na rialacha a bhaineann le comhtháthú na rioscaí inbhuanaitheachta maidir le cuideachtaí infheistíochta, agus prionsabal na comhréireachta á chur san áireamh.

               (5)Chun ardchaighdeán cosanta infheisteoirí a choinneáil ar bun, nuair a shainaithnítear na cineálacha coinbhleachtaí leasa a d'fhéadfadh dochar a dhéanamh do leasanna UCITS, ba cheart do chuideachtaí bainistíochta na cineálacha coinbhleachtaí leasa sin a chur san áireamh a d'fhéadfadh teacht chun cinn mar thoradh ar chomhtháthú rioscaí inbhuanaitheachta ina bpróisis, ina gcórais agus ina rialuithe inmheánacha. D‘fhéadfadh coinbhleachtaí a bheith i gceist leis na coinbhleachtaí sin a eascraíonn as luach saothair nó as idirbhearta pearsanta na foirne ábhartha, coinbhleachtaí leasa a d'fhéadfadh a bheith ina gcúis le cosc glas, mídhíol nó mífhaisnéis maidir le straitéisí infheistíochta agus coinbhleachtaí leasa idir UCITS éagsúla atá á mbainistiú ag an gcuideachta bainistíochta chéanna.

               (6)De bhun Rialachán (AE) 2019/2088 na cuideachtaí bainistíochta nó infheistíochta a bhfuil sé d'oibleagáid orthu drochthionchair phríomha na gcinntí infheistíochta ar thosca inbhuanaitheachta a chur san áireamh, nó breithniú a dhéanamh ar na drochthionchair phríomha sin go deonach, tá sé d'oibleagáid orthu a nochtadh conas a chuireann a mbeartais díchill chuí na drochthionchair phríomha sin san áireamh. Chun comhsheasmhacht idir Rialachán (AE) 2019/2088 agus Treoir 2010/43/AE a áirithiú, ba cheart an oibleagáid sin a léiriú i dTreoir 2010/43/AE.

               (7)Ba cheart, dá bhrí sin, Treoir 2010/43/AE a leasú dá réir,

               TAR ÉIS AN TREOIR SEO A GHLACADH:

               Airteagal 1

               Leasuithe ar Threoir 2010/43/AE

               Leasaítear Treoir 2010/43/AE mar a leanas:

               (1)in Airteagal 3, cuirtear na pointí 11 agus 12 seo a leanas leis:

               “11.
                     ciallaíonn ‘riosca inbhuanaitheachta’ riosca inbhuanaitheachta mar a shainmhínítear i bpointe (22) d'Airteagal 2 de Rialachán (AE) 2019/2088 ó Pharlaimint na hEorpa agus ón gComhairle*;

               12
                     ciallaíonn ‘tosca inbhuanaitheachta’ tosca inbhuanaitheachta mar a shainmhínítear in Airteagal 2, pointe (24) de Rialachán (AE) 2019/2088.

               _________________________________________________________________________

               *
                     Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).”;

               (2)in Airteagal 4(1), cuirtear an fhomhír seo a leanas isteach:

               “Áiritheoidh na Ballstáit go gcuirfidh cuideachtaí bainistíochta rioscaí inbhuanaitheachta san áireamh agus na ceanglais a leagtar síos sa chéad fhomhír á gcomhlíonadh acu.”;

               (3)in Airteagal 5, cuirtear mír 5 seo a leanas leis:

               “5.
                     Áiritheoidh na Ballstáit, chun na gcríoch a leagtar síos i míreanna 1, 2 agus 3, go gcoimeádfaidh cuideachtaí bainistíochta na hacmhainní agus an saineolas is gá chun rioscaí inbhuanaitheachta a chomhtháthú go héifeachtach.”;

               (4)cuirtear Airteagal 5a seo a leanas isteach:

               “Airteagal 5a

               Oibleagáid ar chuideachtaí infheistíochta rioscaí inbhuanaitheachta a chomhtháthú i mbainistiú UCITS

               Áiritheoidh na Ballstáit go ndéanfaidh cuideachtaí infheistíochta rioscaí inbhuanaitheachta a chomhtháthú i mbainistiú UCITS, agus cineál, scála agus castacht ghnó na gcuideachtaí infheistíochta á gcur san áireamh.”;

               (5)in Airteagal 9(2), cuirtear an pointe (g) seo a leanas leis:

               “(g)
                     atá freagrach as comhtháthú na rioscaí inbhuanaitheachta sna gníomhaíochtaí dá dtagraítear i bpointe (a) go pointe (f).”;

               (6)in Airteagal 17, cuirtear mír 3 seo a leanas leis:

               “3.
                     Áiritheoidh na Ballstáit, nuair a shainaithníonn cuideachtaí bainistíochta na cineálacha coinbhleachtaí leasa a d'fhéadfadh dochar a dhéanamh do leasanna UCITS, go ndéanfaidh na cuideachtaí bainistíochta sin na cineálacha coinbhleachtaí leasa sin a chur san áireamh, coinbhleachtaí a d'fhéadfadh teacht chun cinn mar thoradh ar chomhtháthú rioscaí inbhuanaitheachta ina bpróisis, ina gcórais agus ina rialuithe inmheánacha.”;

               (7)in Airteagal 23, cuirtear na míreanna 5 agus 6 seo a leanas leis:

               “5.
                     Ceanglóidh na Ballstáit ar chuideachtaí bainistíochta rioscaí inbhuanaitheachta a chur san áireamh agus na ceanglais a leagtar amach i míreanna 1 go 4 á gcomhlíonadh acu.

               6.
                     Áiritheoidh na Ballstáit, i gcás cuideachtaí bainistíochta, nó, i gcás inarb infheidhme, cuideachtaí infheistíochta, i gcás ina measfaidh siad drochthionchair phríomha na gcinntí infheistíochta ar thosca inbhuanaitheachta mar a thuairiscítear in Airteagal 4(1), pointe (a), de Rialachán (AE) 2019/2088, nó mar a cheanglaítear le mír 3 nó le mír 4 d'Airteagal 4 den Rialachán sin, go gcuirfidh na cuideachtaí bainistíochta nó na cuideachtaí infheistíochta sin na drochthionchair phríomha sin san áireamh agus na ceanglais a leagtar amach i mír 1 go mír 4 den Airteagal seo á gcomhlíonadh acu.”;

               (8)in Airteagal 38(1), cuirtear an méid seo a leanas in ionad an dara fomhír:

               “Beidh sa bheartas bainistithe riosca cibé nósanna imeachta is gá chun a chur ar chumas na cuideachta bainistíochta measúnú a dhéanamh, i gcás gach UCITS a bhainistíonn sí, ar neamhchosaint UCITS ar rioscaí margaidh, leachtachta, inbhuanaitheachta agus contrapháirtí, agus neamhchosaint UCITS ar gach riosca eile, lena n-áirítear rioscaí oibriúcháin, a d’fhéadfadh a bheith ábhartha do gach UCITS a bhainistíonn sé.”.

               Airteagal 2

               Trasuí

               1.Déanfaidh na Ballstáit an méid seo a leanas a ghlacadh agus a fhoilsiú faoin [Oifig na bhFoilseachán: Cuir isteach, le do thoil, dáta – an lá deireanach den aonú mí déag tar éis a fhoilsithe in Iris Oifigiúil an Aontais Eorpaigh] ar a dhéanaí, na dlíthe, na rialacháin agus na forálacha riaracháin is gá chun an Treoir seo a chomhlíonadh. Cuirfidh siad téacs na bhforálacha sin in iúl láithreach don Choimisiún.

               Cuirfidh siad na bearta sin i bhfeidhm ón [Oifig na bhFoilseachán: Cuir isteach, le do thoil, dáta – an chéad lá den dóú mí déag tar éis a fhoilsithe in Iris Oifigiúil an Aontais Eorpaigh].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an tslí le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Teacht i bhfeidhm

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Seolaithe

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 21.4.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún: the European Green Deal [an Comhaontú Glas don Eoraip] (COM(2019) 640 final)

                     (2)

                        Teachtaireacht ón gCoimisiún chuig Parlaimint na hEorpa, chuig Comhairle na hEorpa, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, agus chuig Plean Gníomhaíochta Choiste na Réigiún: Financing Sustainable Growth (COM(2018)097 final). [Maoiniú an Fháis Inbhuanaithe (COM(2018)097 final)].

                     (3)

                        Treoir 2010/43/AE ón gCoimisiún an 1 Iúil 2010 lena gcuirtear chun feidhme Treoir 2009/65/CE ó Pharlaimint na hEorpa agus ón gComhairle maidir le ceanglais eagraíochtúla, coinbhleachtaí leasa, iompar gnó, bainistiú riosca agus inneachar an chomhaontaithe idir taiscí agus cuideachta bainistíochta (IO L 176, 10.7.2010, lch. 42).

                     (4)

                        Treoir 2009/65/CE ó Pharlaimint na hEorpa agus ón gComhairle an 13 Iúil 2009 maidir le comhordú dlíthe, rialachán agus forálacha riaracháin a bhaineann le gnóthais le haghaidh comhinfheistíocht in urrúis inaistrithe (UCITS) (IO L 302, 17.11.2009, lch. 32).

                     (5)

                        Tuarascáil Deiridh – Comhairle theicniúil ÚEUM don Choimisiún Eorpach maidir le rioscaí agus tosca inbhuanaitheachta a chomhtháthú sa Treoir maidir le UCITS agus AIFMD (ESMA34-45-688).

                     (6)

                        Rialachán (AE) 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí ó thaobh na hinbhuanaitheachta de san earnáil airgeadais (IO L 317, 9.12.2019, lch. 1).

                     (7)

                        Rialachán (AE) 2019/2089 Ó Pharlaimint na hEorpa agus ón gComhairle an 27 Samhain 2019 lena leasaítear Rialachán (AE) 2016/1011 maidir le Tagarmharcanna Aistrithe Aeráide AE, Tagarmharcanna AE atá ailínithe le Comhaontú Pháras agus nochtuithe inbhuanaitheachta le haghaidh tagarmharcanna (IO L 317, 9.12.2019, lch. 17).

                     (8)

                        Rialachán ó Pharlaimint na hEorpa agus ón gComhairle maidir le creat a bhunú chun infheistíocht inbhuanaithe a éascú (gan a bheith foilsithe fós).

                     (9)

                        IO L 302, 17.11.2009, lch. 32.

                     (10)

                        Cinneadh (AE) 2016/1841 ón gComhairle an 5 Deireadh Fómhair 2016 maidir le tabhairt i gcrích, thar ceann an Aontais Eorpaigh, Chomhaontú Pháras a glacadh faoi Chreat‑Choinbhinsiún na Náisiún Aontaithe ar an Athrú Aeráide (IO L 282, 19.10.2016, lch. 4).

                     (11)

                        COM(2019) 640 final.

                     (12)

                        COM(2018) 97 final.

                     (13)

                        SWD(2018) 264 final.

                     (14)

                        Treoir 2010/43/AE ón gCoimisiún an 1 Iúil 2010 lena gcuirtear chun feidhme Treoir 2009/65/CE ó Pharlaimint na hEorpa agus ón gComhairle maidir le ceanglais eagraíochtúla, coinbhleachtaí leasa, iompar gnó, bainistiú riosca agus inneachar an chomhaontaithe idir taiscí agus cuideachta bainistíochta (IO L 176, 10.7.2010, lch. 42).


title: TREOIR TARMLIGTHE (AE) …/... ÓN gCOIMISIÚN lena leasaítear Treoir Tharmligthe (AE) 2017/593 a mhéid a bhaineann le tosca inbhuanaitheachta a chomhtháthú sna hoibleagáidí um rialachas táirgí

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Is cuid é an Treoir seo de thionscnamh níos leithne de chuid an Choimisiúin maidir le forbairt inbhuanaithe. Leagtar síos an bunús leis do chreat Aontais a chuireann cúinsí inbhuanaitheachta i gcroílár an chórais airgeadais chun tacú le geilleagar na hEorpa a chlaochlú i gcóras atá níos glaise, a bhfuil athléimneacht níos fearr aige agus atá ciorclach i gcomhréir le cuspóirí an Chomhaontaithe Ghlais don Eoraip
                  1
               .

               Tar éis ghlacadh Chomhaontú Pháras 2016 maidir leis an athrú aeráide agus Chlár Oibre 2030 na Náisiún Aontaithe do Spriocanna Forbartha Inbhuanaithe (SDGanna), d’fhógair an Coimisiún sa Phlean Gníomhaíochta: Fás Inbhuanaithe a Mhaoiniú
                  2
               , is é atá beartaithe soiléiriú a dhéanamh ar chomhtháthú na hinbhuanaitheachta i ndualgais mhuiníneacha, mar a thugtar orthu, sa reachtaíocht earnála. Sa Teachtaireacht maidir leis an gComhaontú Glas don Eoraip, dearbhaítear go bhfuil gá le comharthaí fadtéarmacha chun sreafaí airgeadais agus caipitil a dhíriú ar infheistíocht ghlas agus chun sócmhainní tréigthe a sheachaint. Rannchuideoidh an Treoir Tharmligthe seo leis an gcuspóir sonrach sin.

               Le Treoir Tharmligthe (AE) 2017/593
                  3
                ón gCoimisiún, déantar forlíonadh ar Threoir 2014/65/AE ó Pharlaimint na hEorpa agus ón gComhairle
                  4
                (MiFID II) trí thuilleadh sonraithe a dhéanamh, i measc nithe eile, ar oibleagáidí um rialachas táirgí. Leis an Treoir seo, déantar Treoir Tharmligthe (AE) 2017/593
                  5
                ón gCoimisiún a mhodhnú ar dhá bhealach:

               Faoi chreat MiFID II atá ann cheana, coimeádfaidh, oibreoidh agus athbhreithneoidh gnólacht infheistíochta, a mhonaraíonn ionstraimí airgeadais chun iad a dhíol le cliaint, próiseas chun gach ionstraim airgeadais agus oiriúnuithe suntasacha ar ionstraimí airgeadais atá ann cheana a fhormheas sula ndéanfar iad a mhargú nó a dháileadh ar chliaint. Leis an bpróiseas formheasa táirgí déanfar spriocmhargadh sainaitheanta a shonrú ina bhfuil cliaint deiridh laistigh den chatagóir ábhartha cliant i ndáil le gach ionstraim airgeadais agus áiritheofar go ndéanfar na rioscaí ábhartha go léir le haghaidh an spriocmhargaidh shainaitheanta sin a mheasúnú agus go bhfuil an straitéis dáilte atá beartaithe i gcomhréir leis an spriocmhargadh sainaitheanta
                  6
               . Ina theannta sin, ceanglaítear le hAirteagal 24(2) MiFID II ar ghnólachtaí infheistíochta, a mhonaraíonn ionstraimí airgeadais lena ndíol le cliaint, a áirithiú go bhfuil na hionstraimí airgeadais sin ceaptha chun freastal ar riachtanais spriocmhargaidh aitheanta na gcliant deiridh laistigh den chatagóir ábhartha cliant, go bhfuil an straitéis chun na hionstraimí airgeadais a dháileadh comhoiriúnach leis an spriocmhargadh sainaitheanta, agus go nglacann an gnólacht infheistíochta céimeanna réasúnacha lena n‑áirithiú go ndéantar an ionstraim airgeadais a dháileadh ar an spriocmhargadh sainaitheanta. I gCaibidil III de Threoir Tharmligthe (AE) 2017/593, leagtar síos tuilleadh sonraí maidir leis an bpróiseas maoirseachta agus rialachais táirgí do mhonaróirí agus do dháileoirí araon.

               Níor leagadh síos go sainráite sna coinníollacha chun spriocmhargadh a shainaithint i dTreoir Tharmligthe 2017/593 arna glacadh faoi Airteagal 16(12) agus 24(13) den MiFID II mionsonraí maidir le comhtháthú na dtosca inbhuanaitheachta agus na gcuspóirí a bhaineann le hinbhuanaitheacht ag gnólachtaí infheistíochta a mhonaraíonn ionstraimí airgeadais agus ag dáileoirí lena mbaineann. Soiléirítear leis an Treoir seo gur cheart tosca inbhuanaitheachta agus cuspóirí a bhaineann le hinbhuanaitheacht a chur san áireamh sa phróiseas maoirseachta agus rialachais táirgí.

               Leis an Treoir seo agus le gníomhartha tarmligthe earnálacha eile lena n‑oiriúnaítear rialacha maidir le dualgais mhuiníneacha, ar glacadh i gcomhthráth iad, treisítear Rialachán (AE) 2019/2088 ó Pharlaimint na hEorpa agus ón gComhairle
                  7
               , Rialachán (AE) 2019/2089 ó Pharlaimint na hEorpa agus ón gComhairle
                  8
                agus Rialachán (AE) 2020/852 ó Pharlaimint na hEorpa agus ón gComhairle
                  9
               . Leis na rialacha sin, comhtháthaítear cúinsí inbhuanaitheachta sna próisis infheistíochta, chomhairleacha agus nochta ar bhealach comhsheasmhach ar fud earnálacha éagsúla. Cothaíonn siad cúinsí comhshaoil, sóisialta agus rialachais (inbhuanaitheacht) atá i gcroílár an chórais airgeadais chun cabhrú le claochlú gheilleagar na hEorpa ina chóras a bheidh níos glaise, níos ísle ó thaobh carbóin de, níos athléimní, níos tíosaí ar acmhainní agus ciorclach.

               Tá an dréacht‑Treoir Tharmligthe seo bunaithe ar an gcumhachtú a leagtar amach in Airteagal 16(3) agus 24(13) de MiFID II.

               2.COMHAIRLIÚCHÁIN ROIMH GHLACADH AN GHNÍMH

               I mí na Nollag 2016, bhunaigh an Coimisiún Grúpa Ardleibhéil Saineolaithe (HLEG) maidir le Maoiniú Inbhuanaithe chun cúnamh a thabhairt trí bhíthin moltaí straitéis an Aontais a fhorbairt maidir le Maoiniú Inbhuanaithe. D’fhoilsigh an Grúpa Ardleibhéil Saineolaithe tuarascáil eatramhach maidir le ‘Geilleagar Eorpach Inbhuanaithe a Mhaoiniú’ i lár mhí Iúil 2017 agus cuireadh an tuarascáil deiridh i láthair ag imeacht le páirtithe leasmhara an 18 Iúil 2017, le ceistneoir comhairliúcháin ina diaidh sin.

               An 31 Eanáir 2018, foilsíodh ráiteas aiseolais, ina n‑achoimrítear freagraí freagróirí, in éineacht le tuarascáil deiridh an Ghrúpa Ardleibhéil Saineolaithe (HLEG) maidir le Geilleagar Eorpach Inbhuanaithe a Mhaoiniú. Ina thuarascáil deiridh, molann an Grúpa Ardleibhéil Saineolaithe "require investment advisers to ask about, and then respond to, retail investors’ preferences about the sustainable impact of their investments, as a routine component of financial advice” [“a cheangal ar chomhairleoirí infheistíochta ceisteanna a chur faoi shainroghanna infheisteoirí miondíola maidir le tionchar inbhuanaithe a gcuid infheistíochtaí, agus freagairt dóibh ansin, mar ghnáthchuid de chomhairle airgeadais”.] Moladh inti freisin “discuss the governance of addressing long-term and sustainability risks” [“an rialachas a phlé chun aghaidh a thabhairt ar rioscaí fadtéarmacha inbhuanaitheachta”.]

               I mí an Mhárta 2018, sheol an Coimisiún ceistneoir spriocdhírithe maidir le cúinsí comhshaoil, sóisialta agus rialachais a chomhtháthú sa mheasúnú oiriúnachta. Léiríodh sa chomhairliúchán nach ndéanann ach mionlach de na cliaint saincheisteanna inbhuanaitheachta a ardú go réamhghníomhach le linn an phróisis chomhairligh. Seo a leanas roinnt de na cúiseanna atá leis sin: i) nach bhfuil an fhaisnéis atá ar fáil maidir le táirgí airgeadais a bhaineann le hinbhuanaitheacht trédhearcach; ii) go bhfuil baol mór ann go ndéantar ‘glas‑snasú’ i ndoiciméadacht atá ann cheana; agus iii) go bhfuil easpa oideachais ar a thionchar ar riosca agus ar fheidhmíocht. Dealraítear nach n‑ardaíonn custaiméirí spéis go córasach i dtosca inbhuanaitheachta le linn an phróisis chomhairligh ach amháin i gcásanna neamhchoitianta.

               D’iarr an Coimisiún ar ÚEUM comhairle theicniúil a eisiúint maidir le leasuithe a d’fhéadfaí a dhéanamh ar ghníomhartha tarmligthe atá le glacadh faoi MiFID II i dtaca le rioscaí inbhuanaitheachta agus tosca inbhuanaitheachta a chomhtháthú i réimsí na gceanglas eagrúcháin, na ndálaí oibríochtúla, na bainistíochta riosca agus an mheasúnaithe spriocmhargaidh.

               Ina shainordú, chuir an Coimisiún chun suntais nach mbeidh cleachtais mhídhíola ann mar thoradh ar athruithe ar shainmhíniú an spriocmhargaidh, e.g. trí chuspóirí infheistíochta agus srianta inbhuanaitheachta a shainaithint go soiléir. Ina theannta sin, d’athdhearbhaigh an Coimisiún gur cheart an deis a choinneáil spriocmhargadh a shainaithint do chliaint nach bhfuil cuspóirí a bhaineann leis an inbhuanaitheacht acu.

               An 30 Aibreán 2019, d’fhoilsigh ÚEUM a ‘Tuarascáil deiridh maidir le rioscaí agus tosca inbhuanaitheachta a chomhtháthú in MiFID II’. Cuireadh san áireamh sa chomhairle na tuairimí a nocht na páirtithe leasmhara le linn an chomhairliúcháin phoiblí idir an 19 Nollaig 2018 agus an 19 Feabhra 2019. Tá anailís costais is tairbhe san áireamh ann. Ina theannta sin, reáchtáil ÚEUM éisteacht phoiblí oscailte an 4 Feabhra 2019 chun aiseolas breise a bhailiú. Chuathas i gcomhairle freisin leis an gGrúpa Geallsealbhóirí um Urrúis agus Margaí de ÚEUM. Tugtar aghaidh sa tuarascáil sin ar rioscaí inbhuanaitheachta agus tosca inbhuanaitheachta a áireamh i gceanglais eagrúcháin agus i struchtúir maoirseachta agus rialachais táirgí na ngnólachtaí infheistíochta. Rinneadh na moltaí maidir le rialachas táirgí agus struchtúir mhaoirseachta a d’ullmhaigh ÚEUM agus a ndeachaigh ÚEUM i gcomhairle leo go poiblí a chomhtháthú sa dréacht‑Treoir Tharmligthe seo.

               I gcomhréir le Prionsabail na Rialála Níos Fearr, foilsíodh an dréacht‑togra seo le haghaidh comhairliúcháin ón 8 Meitheamh 2020 go dtí an 6 Iúil 2020. Tar éis an t‑aiseolas a bhreithniú go cuí, cuireadh tuilleadh modhnuithe isteach sa téacs.

               3.EILIMINTÍ DLÍ AN GHNÍMH THARMLIGTHE

               Leagtar amach bunús dlí na Treorach seo in Airteagal 16(12) agus in Airteagal 24(13) de Threoir 2014/65/AE.

               Cumhdaítear leis an dréacht‑Treoir Tharmligthe seo na leasuithe seo a leanas ar Threoir Tharmligthe (AE) 2017/593:

               Is é is aidhm d’Airteagal 1 a shoiléiriú gur cheart do mhonaróirí cuspóirí a bhaineann leis an inbhuanaitheacht a chur san áireamh go cuí agus iad ag sonrú an chineáil cliaint a bhfuil an ionstraim airgeadais comhoiriúnach dá riachtanais, dá saintréithe agus dá gcuspóirí. Sa bhreis air sin, ba cheart cuspóir infheistíochtaí inbhuanaithe, saintréithe comhshaoil nó sóisialta na hionstraime a chumhdach sa mheasúnú spriocmhargaidh agus breithniú á dhéanamh ar phróifíl riosca/luaíochta an táirge faoi seach agus ar ghnéithe táirge. I gcomhthéacs an athbhreithnithe sin, ba cheart do mhonaróirí cuspóirí inbhuanaitheachta na gcliant a chur san áireamh go sainráite freisin.

               Sa bhreis air sin, ba cheart do mhonaróirí tosca inbhuanaitheachta na n‑ionstraimí airgeadais a nochtadh ar bhealach trédhearcach a chuireann ar chumas gnólachtaí infheistíochta páirt a ghlacadh in idirphlé le cliaint nó le cliaint ionchasacha le go mbeadh tuiscint mhionsonraithe leordhóthanach acu ar shainroghanna inbhuanaitheachta ar leith na gcliant, de bhun Rialachán Tarmligthe (AE) 2017/565 ón gCoimisiún
                  10
               . I gcás infheistíochtaí inbhuanaithe, ní bheidh aon cheangal ann spriocmhargadh diúltach a shainaithint.

               In Airteagal 2 déantar na ceanglais sin ar na dáileoirí a athdhearbhú.

               Ar deireadh, in Airteagal 3 leagtar amach dáta chur i bhfeidhm na Treorach seo atá molta, lena n‑áirítear an idirthréimhse 12 mhí.

               TREOIR TARMLIGTHE (AE) …/... ÓN gCOIMISIÚN

               an 21.4.2021

               lena leasaítear Treoir Tharmligthe (AE) 2017/593 a mhéid a bhaineann le tosca inbhuanaitheachta a chomhtháthú sna hoibleagáidí um rialachas táirgí

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2014/65/AE ó Pharlaimint na hEorpa agus ón gComhairle an 15 Bealtaine 2014 maidir le margaí in ionstraimí airgeadais agus lena leasaítear Treoir 2002/92/CE agus Treoir 2011/61/AE
                  11
               , agus go háirithe Airteagal 16(12), agus Airteagal 24(13) de,

               De bharr an mhéid seo a leanas:

               (1)Tá an t‑aistriú chuig geilleagar ísealcharbóin atá níos inbhuanaithe, níos tíosaí ar acmhainní agus níos ciorclaí i gcomhréir leis na Spriocanna Forbartha Inbhuanaithe ríthábhachtach chun iomaíochas fadtéarmach gheilleagar an Aontais a áirithiú. In 2016, thug an tAontas Comhaontú Pháras i gcrích
                  12
               . Faoi Airteagal 2(1), pointe (c) de Chomhaontú Pháras, leagtar síos an cuspóir chun neartú a dhéanamh ar an bhfreagairt don athrú aeráide, i measc modhanna eile, trína áirithiú go mbeidh sreafaí airgeadais comhsheasmhach le bealach i dtreo astaíochtaí ísle gás ceaptha teasa agus le forbairt atá seasmhach ó thaobh na haeráide de.

               (2)Ag aithint dó an dúshlán sin, thíolaic an Coimisiún an Comhaontú Glas don Eoraip
                  13
                i mí na Nollag 2019. Is straitéis nua fáis é an Comhaontú Glas don Eoraip arb é is aidhm dó an tAontas a chlaochlú ina shochaí chóir agus rathúil, ina mbeidh geilleagar nua-aimseartha agus iomaíoch, atá tíosach ó thaobh acmhainní de, nach mbeidh aon ghlan‑astaíochtaí gás ceaptha teasa ann feasta faoi 2050, agus ina mbeidh an fás eacnamaíoch díchúpláilte ó úsáid acmhainní. Éilítear leis an gcuspóir sin go dtabharfar comharthaí soiléire d’infheisteoirí maidir lena n‑infheistíochtaí chun sócmhainní tréigthe a sheachaint agus maoiniú inbhuanaithe a thiomsú.

               (3)I mí an Mhárta 2018, d'fhoilsigh an Coimisiún a Phlean Gníomhaíochta i dtaca le ‘Fás Inbhuanaithe a Mhaoiniú’
                  14
                lena gcuirtear straitéis uaillmhianach chuimsitheach ar bun maidir le maoiniú inbhuanaithe. Ceann de na cuspóirí a leagtar amach sa Phlean Gníomhaíochta sin is ea sreafaí caipitil a atreorú chuig infheistíocht inbhuanaithe chun fás inbhuanaithe cuimsitheach a bhaint amach.

               (4)Trí chur chun feidhme cuí an Phlean Gníomhaíochta, spreagtar éileamh na n‑infheisteoirí ar infheistíochtaí inbhuanaithe. Is gá dá bhrí sin a shoiléiriú gur cheart tosca inbhuanaitheachta agus cuspóirí a bhaineann le hinbhuanaitheacht a bhreithniú de réir na gceanglas rialachais táirgí atá leagtha síos i dTreoir Tharmligthe (AE) 2017/593 ón gCoimisiún
                  15
               .

               (5)Ba cheart do ghnólachtaí infheistíochta a mhonaraíonn agus a dháileann ionstraimí airgeadais tosca inbhuanaitheachta a chur san áireamh sa phróiseas chun táirgí a fhormheas i gcás gach ionstraime airgeadais agus sna socruithe eile maidir le rialachas agus maoirseacht táirgí le haghaidh gach ionstraime airgeadais atá beartaithe a dháileadh ar chliaint atá ag lorg ionstraimí airgeadais a bhfuil próifíl a bhaineann leis an inbhuanaitheacht acu.

               (6)Ós rud é gur cheart an spriocmhargadh a shocrú ar leibhéal mionsonraithe leordhóthanach, níor cheart gur leor ráiteas ginearálta go bhfuil próifíl a bhaineann le hinbhuanaitheacht ag ionstraim airgeadais. Seachas sin ba cheart do ghnólachtaí infheistíochta a mhonaraíonn agus a dháileann ionstraimí airgeadais an grúpa cliant a bhfuil cuspóirí inbhuanaitheachta acu a bhfuil an ionstraim airgeadais ceaptha le bheith dáilte orthu a shonrú.

               (7)Chun a áirithiú gur féidir le cliaint nach bhfuil sainroghanna inbhuanaitheachta acu teacht go réidh freisin ar ionstraimí airgeadais lena mbaineann tosca inbhuanaitheachta, níor cheart a cheangal ar ghnólachtaí infheistíochta grúpaí cliant a shainaithint a bhfuil an ionstraim airgeadais lena mbaineann tosca inbhuanaitheachta neamhoiriúnach dá riachtanais, dá saintréithe ná dá gcuspóirí.

               (8)Ba cheart tosca inbhuanaitheachta ionstraime airgeadais a chur i láthair ar bhealach trédhearcach chun a chur ar chumas an dáileora an fhaisnéis ábhartha a chur ar fáil dá chliaint nó dá chliaint fhéideartha.

               (9)Ba cheart, dá bhrí sin, Treoir Tharmligthe (AE) 2017/593 a leasú dá réir sin,

               TAR ÉIS AN TREOIR SEO A GHLACADH:

               Airteagal 1
               Leasuithe ar Threoir Tharmligthe (AE) 2017/593

               Leasaítear Treoir Tharmligthe (AE) 2017/593 mar a leanas:

               (1)in Airteagal 1, cuirtear mír 5 leis mar seo a leanas:

               “5.
                     ciallaíonn 'tosca inbhuanaitheachta' tosca inbhuanaitheachta mar a shainmhínítear in Airteagal 2, pointe (24) de Rialachán (AE) 2019/2088*.

               _______________________________________________________________

               *Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).”;

               (2)Leasaítear Airteagal 9 mar a leanas:

               (a)i mír 9, cuirtear an méid seo a leanas isteach in ionad na chéad fhomhíre:

               “9.
                     Cuirfidh na Ballstáit de cheangal ar ghnólachtaí infheistíochta an spriocmhargadh a d’fhéadfadh a bheith ann le haghaidh gach ionstraime airgeadais a shainaithint ar leibhéal mionsonraithe leordhóthanach agus na cineálacha cliant a shonrú a bhfuil an ionstraim airgeadais comhoiriúnach lena riachtanais, a shaintréithe agus lena chuspóirí, lena n‑áirítear aon chuspóirí a bhaineann leis an inbhuanaitheacht. Mar chuid den phróiseas sin, sainaithneoidh an gnólachta aon ghrúpa cliant nach bhfuil an ionstraim airgeadais comhoiriúnach dá riachtanais, dá saintréithe ná dá gcuspóirí seachas i gcás ina gcuirtear tosca inbhuanaitheachta san áireamh leis na hionstraimí airgeadais. I gcás ina gcomhoibríonn gnólachtaí infheistíochta chun ionstraim airgeadais a mhonarú, ní gá ach spriocmhargadh amháin a shainaithint.”;

               (b)cuirtear an méid seo a leanas in ionad mhír 11:

               “11.
                     Cuirfidh na Ballstáit de cheangal ar ghnólachtaí infheistíochta a chinneadh an gcomhlíontar riachtanais, saintréithe agus cuspóirí sainaitheanta an spriocmhargaidh le hionstraim airgeadais, lena n‑áirítear trí iniúchadh a dhéanamh ar na gnéithe seo a leanas:

               (a)tá próifíl riosca/luaíochta na hionstraime airgeadais comhsheasmhach leis an spriocmhargadh;

               (b)tá tosca inbhuanaitheachta na hionstraime airgeadais, i gcás inarb ábhartha, comhsheasmhach leis an spriocmhargadh;

               (c)tá dearadh na hionstraime airgeadais bunaithe ar ghnéithe a théann chun tairbhe an chliaint seachas samhail ghnó atá ag brath ar dhrochthorthaí cliant le bheith brabúsach.”;

               (c)i mír 13, cuirtear an dara fomhír seo a leanas isteach:

               “Déanfar tosca inbhuanaitheachta na hionstraime airgeadais a chur i láthair ar bhealach trédhearcach agus an fhaisnéis ábhartha a sholáthar do dháileoirí chun aird chuí a thabhairt ar aon chuspóir inbhuanaitheachta lena mbaineann de chuid an chliaint nó de chuid an chliaint ionchasaigh.”;

               (d)cuirtear an méid seo a leanas in ionad mhír 14:

               “14.
                     Cuirfidh na Ballstáit de cheangal ar ghnólachtaí infheistíochta athbhreithniú a dhéanamh ar na hionstraimí airgeadais a mhonaraíonn siad ar bhonn rialta, agus aon teagmhas a d’fhéadfadh difear ábhartha a dhéanamh i leith an riosca fhéideartha don spriocmhargadh sainaitheanta á chur san áireamh. Measfaidh gnólachtaí infheistíochta an bhfuil an ionstraim airgeadais comhsheasmhach i gcónaí le riachtanais, tréithe agus cuspóirí an spriocmhargaidh, lena n‑áirítear aon chuspóirí a bhaineann le hinbhuanaitheacht, agus an ndáiltear é ar an spriocmhargadh, nó an ndáiltear é ar chliaint a bhfuil a riachtanais, a saintréithe agus a gcuspóirí neamhoiriúnach don ionstraim airgeadais.”;

               (3)Leasaítear Airteagal 10 mar a leanas:

               (a)i mír 2, cuirtear an méid seo a leanas isteach in ionad na chéad fhomhíre:

               “2.
                     Cuirfidh na Ballstáit de cheangal ar ghnólachtaí infheistíochta socruithe leordhóthanacha maidir le rialachas táirgí a bheith i bhfeidhm chun a áirithiú go bhfuil na táirgí agus na seirbhísí atá beartaithe acu a thairiscint nó a mholadh ag luí le riachtanais, saintréithe, agus cuspóirí, lena n‑áirítear aon chuspóir a bhaineann le hinbhuanaitheacht, atá ag spriocmhargadh sainaitheanta agus go mbeidh an straitéis dáilte atá beartaithe comhsheasmhach leis an spriocmhargadh sainaitheanta. Déanfaidh gnólachtaí infheistíochta cúinsí agus riachtanais na gcliant a bhfuil sé beartaithe acu díriú orthu a shainaithint agus a mheasúnú go hiomchuí chun a áirithiú nach gcuirfear leasanna na gcliant i mbaol mar thoradh ar bhrúnna tráchtála nó cistiúcháin. Mar chuid den phróiseas sin, sainaithneoidh gnólachtaí infheistíochta aon ghrúpa cliant nach bhfuil an táirge nó an tseirbhís comhoiriúnach dá riachtanais, dá saintréithe agus dá gcuspóirí seachas i gcás ina gcuirtear tosca inbhuanaitheachta san áireamh leis na hionstraimí airgeadais.”;

               (b)cuirtear an méid seo a leanas in ionad mhír 5:

               “5.
                     Cuirfidh na Ballstáit de cheangal ar ghnólachtaí infheistíochta athbhreithniú a dhéanamh ar na táirgí infheistíochta a thairgeann siad nó a mholann siad agus ar na seirbhísí a sholáthraíonn siad ar bhonn rialta, agus aon teagmhas a d‘fhéadfadh difear ábhartha a dhéanamh i leith an riosca don spriocmhargadh aitheanta á chur san áireamh. Déanfaidh gnólachtaí, ar a laghad, measúnú an bhfuil an táirge nó an tseirbhís fós i gcomhréir leis na riachtanais, na saintréithe agus na cuspóirí, lena n‑áirítear aon chuspóir a bhaineann le hinbhuanaitheacht, atá ag an spriocmhargadh sainaitheanta agus an bhfuil an straitéis dáilte atá beartaithe fós iomchuí. Déanfaidh gnólachtaí athmhachnamh ar an spriocmhargadh agus/nó nuashonróidh siad na socruithe maidir le rialachas táirgí má thagann siad ar an eolas gur shainaithin siad go mícheart an spriocmhargadh le haghaidh táirge nó seirbhíse ar leith nó nach gcomhlíonann an táirge nó an tseirbhís cúinsí an spriocmhargaidh shainaitheanta a thuilleadh, amhail cásanna ina n‑éiríonn an táirge neamhleachtach nó an‑luaineach de dheasca athruithe ar an margadh.”.

               Airteagal 2
               Trasuí

               1.Déanfaidh na Ballstáit na dlíthe, na rialacháin agus na forálacha riaracháin a ghlacadh agus a fhoilsiú faoin [IO: cuir isteach an dáta – díreach 12 mhí lúide lá amháin tar éis theacht i bhfeidhm an ghnímh tharmligthe seo] ar a dhéanaí, is é sin, na dlíthe, na rialacháin agus na forálacha riaracháin is gá chun an Treoir seo a chomhlíonadh. Cuirfidh siad téacs na bhforálacha sin in iúl láithreach don Choimisiún.

               Cuirfidh siad na forálacha sin i bhfeidhm ón [IO: cuir isteach an dáta a bheidh ann 15 mhí go beacht tar éis theacht i bhfeidhm an ghnímh tharmligthe seo].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an tslí le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3
               Teacht i bhfeidhm

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4
               Seolaithe

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 21.4.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún: an Comhaontú Glas don Eoraip [COM(2019)640 final].

                     (2)

                        Teachtaireacht ón gCoimisiún chuig Parlaimint na hEorpa, chuig Comhairle na hEorpa, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, agus chuig Plean Gníomhaíochta Choiste na Réigiún: Fás Inbhuanaithe a Mhaoiniú [COM(2018)097 final].

                     (3)

                        Treoir Tharmligthe (AE) 2017/593 ón gCoimisiún an 7 Aibreán 2016 lena bhforlíontar Treoir 2014/65/AE ó Pharlaimint na hEorpa agus ón gComhairle maidir le hionstraimí airgeadais agus cistí ar le cliaint iad a chosaint, oibleagáidí um rialachas táirgí agus na rialacha is infheidhme maidir le táillí, coimisiúin nó tairbhí airgeadaíochta nó neamhairgeadaíochta ar bith a sholáthar nó a fháil (IO L 87, 31.3.2017, lch. 500).

                     (4)

                        Treoir 2014/65/AE ó Pharlaimint na hEorpa agus ón gComhairle an 15 Bealtaine 2014 maidir le margaí in ionstraimí airgeadais agus lena leasaítear Treoir 2002/92/CE agus Treoir 2011/61/AE (IO L 173, 12.6.2014, lch. 349).

                     (5)

                        Treoir Tharmligthe (AE) 2017/593 ón gCoimisiún an 7 Aibreán 2016 lena bhforlíontar Treoir 2014/65/AE ó Pharlaimint na hEorpa agus ón gComhairle maidir le hionstraimí airgeadais agus cistí ar le cliaint iad a chosaint, oibleagáidí um rialachas táirgí agus na rialacha is infheidhme maidir le táillí, coimisiúin nó tairbhí airgeadaíochta nó neamhairgeadaíochta ar bith a sholáthar nó a fháil (IO L 87, 31.3.2017, lch. 500).

                     (6)

                        Féach Airteagal 16(3) MiFID, ach freisin Airt. 9(3) de MiFID.

                     (7)

                        Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).

                     (8)

                        Rialachán (AE) 2019/2089 ó Pharlaimint na hEorpa agus ón gComhairle an 27 Samhain 2019 lena leasaítear Rialachán (AE) 2016/1011 maidir le Tagarmharcanna Aistrithe Aeráide AE, Tagarmharcanna AE atá ailínithe le Comhaontú Pháras agus nochtuithe inbhuanaitheachta le haghaidh tagarmharcanna (IO L 317, 9.12.2019, lch. 17)

                     (9)

                        Rialachán (AE) 2020/852 ó Pharlaimint na hEorpa agus ón gComhairle an 18 Meitheamh 2020 maidir le creat a bhunú chun infheistíocht inbhuanaithe a éascú, agus lena leasaítear Rialachán (AE) 2019/2088 (IO L 198, 22.6.2020, lch. 13).

                     (10)

                        Rialachán Tarmligthe (AE) 2017/565 ón gCoimisiún an 25 Aibreán 2016 lena bhforlíontar Treoir 2014/65/AE ó Pharlaimint na hEorpa agus ón gComhairle a mhéid a bhaineann le ceanglais eagrúcháin agus coinníollacha oibriúcháin do ghnólachtaí infheistíochta agus téarmaí sainithe chun críoch na Treorach sin (IO L 87, 31.3.2017, lch. 1).

                     (11)

                        IO L 173, 12.6.2014, lch. 349.

                     (12)

                        Cinneadh (AE) 2016/1841 ón gComhairle an 5 Deireadh Fómhair 2016 maidir le tabhairt i gcrích, thar ceann an Aontais Eorpaigh, Chomhaontú Pháras, a glacadh faoi Chreat‑Choinbhinsiún na Náisiún Aontaithe ar an Athrú Aeráide (IO L 282, 19.10.2016, lch. 1).

                     (13)

                        COM(2019) 640 final.

                     (14)

                        COM(2018) 97 final.

                     (15)

                        Treoir Tharmligthe (AE) 2017/593 ón gCoimisiún an 7 Aibreán 2016 lena bhforlíontar Treoir 2014/65/AE ó Pharlaimint na hEorpa agus ón gComhairle maidir le hionstraimí airgeadais agus cistí ar le cliaint iad a chosaint, oibleagáidí um rialachas táirgí agus na rialacha is infheidhme maidir le táillí, coimisiúin nó tairbhí airgeadaíochta nó neamhairgeadaíochta ar bith a sholáthar nó a fháil (IO L 87, 31.3.2017, lch. 500).


title: TREOIR TARMLIGTHE (AE) …/... ÓN gCOIMISIÚN lena leasaítear Iarscríbhinn III a ghabhann le Treoir 2014/90/AE ó Pharlaimint na hEorpa agus ón gComhairle maidir le trealamh muirí a mhéid a bhaineann leis an gcaighdeán is infheidhme maidir le saotharlanna a úsáideann comhlachtaí um measúnú comhréireachta le haghaidh trealamh muirí

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Le Treoir 2014/90/AE ó Pharlaimint na hEorpa agus ón gComhairle an 23 Iúil 2014 maidir le trealamh muirí agus lena n‑aisghairtear Treoir 96/98/CE ón gComhairle (dá ngairtear ‘an Treoir’ anseo feasta), foráiltear mar a leanas: ‘Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 chun na tagairtí do chaighdeáin, dá dtagraítear in Iarscríbhinn III, a thabhairt cothrom le dáta nuair a bheidh caighdeáin nua ar fáil’.

               In Iarscríbhinn III a ghabhann leis an Treoir, cuirtear de cheangal ar chomhlachtaí um measúnú comhréireachta atá ag gníomhú mar chomhlachtaí dá dtugtar fógra le haghaidh trealamh muirí a áirithiú go gcomhlíonann na saotharlanna tástála a úsáidfear chun críocha measúnú comhréireachta ceanglais chaighdeán EN ISO/IEC 17025.

               Leis an gcaighdeán EN ISO/IEC 17025, cuirtear ar chumas saotharlann a léiriú go bhfeidhmíonn siad ar bhealach inniúil agus go ngineann siad torthaí bailí, agus muinín ina gcuid oibre á forbairt ar an gcaoi sin.

               Foilsíodh an leagan deireanach de EN ISO/IEC 17025 in 2005 agus, ó shin i leith, tá athrú tagtha ar dhálaí an mhargaidh agus ar an teicneolaíocht. Dá bhrí sin, d’fhoilsigh an Eagraíocht Idirnáisiúnta um Chaighdeánú (ISO) agus an Coimisiún Idirnáisiúnta Leictriteicniúil (IEC) leagan nua den chaighdeán in 2017.

               De réir ISO, is iad na hathruithe seo a leanas na hathruithe is substaintí:

               ·Rinneadh athbhreithniú ar an raon feidhme chun na gníomhaíochtaí saotharlainne uile a chumhdach, lena n‑áirítear tástáil, calabrú agus an tsampláil a bhaineann le calabrú agus tástáil ina ndiaidh sin.

               ·Glacadh struchtúr nua chun an caighdeán a ailíniú le caighdeáin um measúnú comhréireachta eile de chuid ISO/IEC atá ann cheana amhail an tsraith ISO/IEC 17000 maidir le measúnú comhréireachta.

               ·Tá cur chuige an phróisis cothrom anois le cur chuige na gcaighdeán nua amhail ISO 9001 (bainistíocht cáilíochta), ISO 15189 (cáilíocht na saotharlann leighis) agus an tsraith ISO/IEC 17000 (caighdeáin maidir le gníomhaíochtaí measúnaithe comhréireachta), rud a chuireann an bhéim ar thorthaí próisis seachas ar thuairisc mhionsonraithe ar a chúraimí agus a chéimeanna.

               ·Leis an gcaighdeán, leagtar béim níos láidre ar theicneolaíochtaí faisnéise. I bhfianaise go bhfuil deireadh de réir a chéile á chur le lámhleabhair chruachóipe, taifid chruachóipe agus tuarascálacha cruachóipe i bhfabhar leaganacha leictreonacha, ionchorpraítear leis córais ríomhaireachta agus taifid leictreonacha a úsáid agus torthaí agus tuarascálacha leictreonacha a tháirgeadh.

               ·Cuireadh roinn nua isteach ina dtugtar isteach coincheap na smaointeoireachta riosca-bhunaithe agus ina dtugtar tuairisc ar na comóntachtaí idir sin agus an leagan nua de ISO 9001:2015, Córais bainistíochta cáilíochta – Ceanglais.

               ·Tugadh an téarmaíocht cothrom le dáta. I measc na samplaí tá athruithe ar Fhoclóir Idirnáisiúnta na Méadreolaíochta (VIM) agus ailíniú le téarmaíocht ISO/IEC, ina bhfuil tacar téarmaí agus sainmhínithe coiteanna le haghaidh na gcaighdeán uile atá tiomnaithe do mheasúnú comhréireachta.

               Leis an tríú heagrán seo den chaighdeán (EN ISO/IEC 17025:2017), cealaítear an dara heagrán (EN ISO/IEC 17025:2005) agus cuirtear an tríú heagrán ina ionad, agus ba cheart, dá bhrí sin, an tagairt don chaighdeán sa Treoir a thabhairt cothrom le dáta dá réir sin.

               Agus raon feidhme teoranta na n-athruithe atá beartaithe á chur san áireamh, measann an Coimisiún nach mbeidh gá le fógra maidir le bearta trasuite na mBallstát i gcomhréir le Dearbhú Comhpháirteach Polaitiúil an 28 Meán Fómhair 2011 ó na Ballstáit agus ón gCoimisiún maidir le doiciméid mhíniúcháin ina mínítear an gaol idir comhchodanna na Treorach agus páirteanna comhfhreagracha na n‑ionstraimí trasuite náisiúnta.

               2.COMHAIRLIÚCHÁIN ROIMH GHLACADH AN GHNÍMH

               An 3 Samhain 2020, chuathas i gcomhairle leis na páirtithe leasmhara faoi chuimsiú cruinnithe de chuid na Meithle um Threalamh Muirí (E02653), meitheal ina bhfuil údaráis inniúla na mBallstát agus ionadaithe na bpáirtithe leasmhara rannpháirteach.

               Ina theannta sin, chuathas i gcomhairle leis an bpobal i gcoitinne tríd an gcomhairliúchán poiblí caighdeánach 4 seachtaine maidir le Gníomhartha Tarmligthe/Cur Chun Feidhme.

               3.EILIMINTÍ DLÍ AN GHNÍMH THARMLIGTHE

               Leis an nGníomh Tarmligthe, cuirtear tagairt don chaighdeán leasaithe, EN ISO/IEC 17025:2017, in ionad na tagartha do EN ISO/IEXC 17025:2005 in Iarscríbhinn III a ghabhann leis an Treoir.

               TREOIR TARMLIGTHE (AE) …/... ÓN gCOIMISIÚN

               an 30.4.2021

               lena leasaítear Iarscríbhinn III a ghabhann le Treoir 2014/90/AE ó Pharlaimint na hEorpa agus ón gComhairle maidir le trealamh muirí a mhéid a bhaineann leis an gcaighdeán is infheidhme maidir le saotharlanna a úsáideann comhlachtaí um measúnú comhréireachta le haghaidh trealamh muirí

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2014/90/AE ó Pharlaimint na hEorpa agus ón gComhairle an 23 Iúil 2014 maidir le trealamh muirí agus lena n‑aisghairtear Treoir 96/98/CE ón gComhairle
                  1
               , agus go háirithe Airteagal 36 de,

               De bharr an mhéid seo a leanas:

               (1)Le Treoir 2014/90/AE, cuirtear de cheangal ar chomhlachtaí um measúnú comhréireachta go gcomhlíonfaidh siad na ceanglais a leagtar síos in Iarscríbhinn III chun go mbeidh siad ina gcomhlachtaí dá dtugtar fógra.

               (2)Tá na comhlachtaí um measúnú comhréireachta le háirithiú go gcomhlíonann na saotharlanna tástála a úsáidfear chun críocha measúnú comhréireachta ceanglais chaighdeán EN ISO/IEC 17025.

               (3)Leis an gcaighdeán EN ISO/IEC 17025, sonraítear na ceanglais ghinearálta maidir le hinniúlacht, neamhchlaontacht agus feidhmiú comhsheasmhach saotharlann.

               (4)In 2017 d’fhoilsigh ISO leasú ar chaighdeán EN ISO/IEC 17025 agus tharraing sí siar an leagan den chaighdeán a bhí ann roimhe sin, caighdeán a d’fhéadfaí a úsáid fós le linn idirthréimhse trí bliana dár críoch Samhain 2020.

               (5)Ba cheart, dá bhrí sin, an tagairt a dhéantar do chaighdeán EN ISO/IEC 17025 in Treoir (AE) 2014/90 a leasú dá réir,

               TAR ÉIS AN TREOIR SEO A GHLACADH:

               Airteagal 1

               I bpointe 19 d’Iarscríbhinn III a ghabhann le Treoir 2014/90/AE, cuirtear tagairt do ‘EN ISO/IEC 17025 2017’ in ionad na tagartha do chaighdeán ‘EN ISO/IEC 17025 2005’.

               Airteagal 2

               1.Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a thabhairt i bhfeidhm faoin [lá deireanach den mhí ina mbeidh an dáta arna ríomh mar dháta theacht i bhfeidhm na Treorach sin + 5 mhí] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an tslí le tagairt den sórt sin a dhéanamh.

               2.Téacs phríomhfhorálacha an dlí náisiúnta a ghlacfaidh na Ballstáit sa réimse a chumhdaítear leis an Treoir seo,déanfaidh siad é a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 30.4.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 257, 28.8.2014, lch. 146.


title: TREOIR TARMLIGTHE (AE) …/... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le tréimhse bhailíochta díolúine maidir le mearcair a úsáid i nascóirí rothlacha leictreacha a úsáidtear i gcórais íomháithe ultrafhuaime ionsoithíche

text:
               MEABHRÁN MÍNIÚCHÁIN

               1.COMHTHÉACS AN GHNÍMH THARMLIGTHE

               Chun coinneáil in oiriúint don dul chun cinn teicniúil, leasaítear leis an Treoir Tharmligthe seo ón gCoimisiún Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (RoHS) a mhéid a bhaineann le díolúine le haghaidh feidhmeanna sonracha ina bhfuil mearcair.

               Le RoHS cuirtear srian ar shubstaintí guaiseacha áirithe a úsáid i dtrealamh leictreach agus leictreonach, mar a fhoráiltear in Airteagal 4 de. Tháinig sé i bhfeidhm an 21 Iúil 2011.

               Is iad seo a leanas na substaintí a bhfuil srian orthu faoi láthair, mar a liostaítear in Iarscríbhinn II a ghabhann le RoHS: luaidhe, mearcair, caidmiam, cróimiam heicsifhiúsach, défheinil pholabróimínithe (PBB), éitir dhéfheiníle pholabróimínithe (PBDE), bios(2-eitilheicsil) taláit (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV a ghabhann le RoHS ábhair agus comhpháirteanna trealaimh leictrigh agus leictreonaigh (TLL) le haghaidh feidhmeanna sonracha atá díolmhaithe ón srian ar shubstaintí in Airteagal 4(1) RoHS.

               Déantar foráil in Airteagal 5 le haghaidh Iarscríbhinní III agus IV a oiriúnú don dul chun cinn eolaíoch agus teicniúil (cuimsiú, athnuachan, leasuithe agus cúlghairm díolúintí). De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaoil agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíontar aon cheann de na coinníollacha seo a leanas: is dodhéanta go heolaíoch nó go teicniúil iad a dhíothú nó iad a ionadú trí athruithe ar an dearadh, nó trí ábhair agus chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; ní áirithítear iontaofacht na n‑ionadach; nó is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheadh ann mar thoradh an ionadaithe ná na tairbhí don chomhshaol, don tsláinte agus do shábháilteacht an tomhaltóra.

               Thairis sin, tá infhaighteacht na n‑ionadach agus tionchar socheacnamaíoch an ionadaithe le cur san áireamh sna cinntí maidir le díolúintí, agus fad na ndíolúintí sin; agus cuirfear aon tionchar a d’fhéadfadh a bheith ar an nuálaíocht san áireamh sna cinntí maidir le fad na ndíolúintí. Beidh smaointeoireacht saolré ar thionchar foriomlán an díolúine i bhfeidhm, i gcás inarb ábhartha.

               Thairis sin, foráiltear le hAirteagal 5(1) go n‑áireoidh an Coimisiún Eorpach (an Coimisiún) ábhair agus comhpháirteanna TLL le haghaidh feidhmeanna sonracha sna liostaí atá in Iarscríbhinní III agus IV trí bhíthin gníomhartha tarmligthe aonair i gcomhréir le hAirteagal 20. Le hAirteagal 5(3) agus Iarscríbhinn V, bunaítear an nós imeachta maidir le hiarratais a chur isteach i leith díolúine a dheonú, a athnuachan nó a chúlghairm.

               2.COMHAIRLIÚCHÁIN ROIMH GHLACADH AN GHNÍMH

               Ó foilsíodh Treoir RoHS, tá a lán
                  3
                iarrataí faighte ag an gCoimisiún ó oibreoirí eacnamaíocha, de réir na bhforálacha in Airteagal 5(3) agus Iarscríbhinn V, maidir le díolúintí nua a dheonú agus díolúintí atá ann cheana a athnuachan.

               Le díolúine 42 atá in Iarscríbhinn IV faoi láthair, ceadaítear mearcair a úsáid i nascóirí rothlacha leictreacha a úsáidtear i gcórais íomháithe ultrafhuaime ionsoithíche a bhfuil ar a gcumas oibriú i modhanna oibriúcháin d’ardmhinicíocht (> 50 MHz).

               Fuair an Coimisiún iarratas amháin ar athnuachan na díolúine sin i mí Dheireadh Fómhair 2017. Cé go raibh dáta éaga an 30 Meitheamh 2019 ag díolúine 42, i gcomhréir leis na ceanglais i dTreoir RoHS (Airteagal 5(5), an dara fomhír), leanfaidh sí d’fheidhm a bheith aici go dtí go bhfuil cinneadh maidir leis an iarratas ar athnuachan déanta ag an Coimisiún.

               D'fhonn an t‑iarratas ar dhíolúine a mheas, sheol an Coimisiún staidéar chun an measúnú teicniúil agus eolaíoch is gá a dhéanamh, lena n‑áirítear comhairliúchán oscailte 7 seachtaine ar líne
                  4
                leis na páirtithe leasmhara maidir leis an iarratas. Ní dhearnadh aon aighneacht maidir leis an gcomhairliúchán leis na páirtithe leasmhara.

               Foilsíodh an tuarascáil chríochnaitheach ina raibh an measúnú ar an iarratas
                  5
               ; tugadh fógra do na páirtithe leasmhara.

               Ina dhiaidh sin, chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi RoHS le linn cruinniú saineolaithe an 21 Deireadh Fómhair 2019. D’aontaigh na saineolaithe leis an dréacht a cuireadh i láthair, agus d’fhan grúpa mór saineolaithe ina dtost. Rinneadh na céimeanna uile is gá a bhaineann le díolúintí ón srian ar shubstaintí de bhun Airteagail 5(3) go 5(7)
                  6
               . I gcomhréir leis na Treoirlínte maidir le Rialáil Níos Fearr, foilsíodh an dréacht‑Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Ní bhfuarthas aon bharúil. Tugadh fógra don Chomhairle agus do Pharlaimint na hEorpa faoi gach gníomhaíocht.

               Sa tuarascáil chríochnaitheach leagadh béim go háirithe ar an bhfaisnéis theicniúil agus ar an measúnú seo a leanas:

               ·Is éard is íomháú ultrafhuaime ionsoithíche (IVUS) ann teicníc a astaíonn fuinneamh fuaime ó thrasduchtóir atá ag barr cataitéar beag a threoraítear isteach in artairí corónacha an chroí. Glacann an trasduchtóir le fuaimthonnta arna bhfrithchaite ó fhíocháin shoithíocha agus seoltar iad chuig consól an chórais, áit a dtaispeántar íomhá thrasghearrthach i bhfíor-am. Cuireann an teicníc IVUS léirshamhlú in vivo ar fáil de lúman an artaire chorónaigh, moirfeolaíocht bhalla an artaire chorónaigh, agus feistí (amhail steintíní) atá ar bhalla an artaire chorónaigh nó gar dá dhromchla. Úsáidtear mearcair i sciorrfháinní a sholáthraíonn conair na seoltachta leictrí idir an trasduchtóir rothlach agus an trealamh leictreonach suite. De thoradh an mhearcair, is féidir, inter alia, oibriúcháin ar mhinicíocht níos airde a dhéanamh as a mbaintear íomháú ar thaifeach níos airde, rud a théann chun tairbhe na n‑othar.

               ·Faoi láthair, tá sé dodhéanta go teicniúil mearcair a ionadú sna feidhmeanna lena mbaineann.

               Léirítear i dtorthaí na meastóireachta nach lagóidh an díolúine sonrach an chosaint don chomhshaoil agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE. Thairis sin, comhlíontar ceann amháin ar a laghad de na critéir ábhartha a shonraítear in Airteagal 5(1)(a) leis an iarraidh ar dhíolúine: Ós rud é, i gcás na bhfeidhmeanna lena mbaineann, nach bhfuil aon rogha iontaofa eile ar fáil sa lá atá inniu ann nó nach dócha go dtiocfaidh sé ar an margadh go luath, tá údar maith leis an díolúine a dheonú agus uastréimhse bhailíochta aici go dtí an 30 Meitheamh 2026. Ós rud é nach bhfuil ionadaigh iontaofa ar fáil go fóill, ní mheastar go mbeidh aon tionchar diúltach socheacnamaíoch ag an ionadú don tréimhse seo. Ní mheastar go mbeidh drochthionchair ag an tréimhse bhailíochta a dheonófar ar an nuálaíocht ach oiread.

               3.EILIMINTÍ DLÍ AN GHNÍMH THARMLIGTHE

               Leis an Treoir Tharmligthe deonaítear síneadh ar thréimhse bhailíochta díolúine a liostaítear in Iarscríbhinn IV de Threoir 2011/65/AE, chun mearcair a úsáid le haghaidh feidhmeanna sonracha.

               Is Treoir Tharmligthe í an ionstraim, dá bhforáiltear i dTreoir 2011/65/AE, agus lena gcomhlíontar ceanglais ábhartha Airteagal 5(1)(a) di go háirithe.

               Is é is cuspóir don Treoir Tharmligthe cuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a chomhfhogasú, trí úsáid substaintí a bhfuil toirmeasc orthu seachas sin a cheadú i gcomhair feidhmeanna sonracha, i gcomhréir le forálacha RoHS agus faoi choinníollacha RoHS agus an nós imeachta atá bunaithe inti chun Iarscríbhinní III agus IV a oiriúnú don dul chun cinn eolaíoch agus teicniúil.

               Níl aon impleacht ag an treoir tharmligthe maidir le buiséad an Aontais Eorpaigh.

               TREOIR TARMLIGTHE (AE) …/... ÓN gCOIMISIÚN

               an 8.3.2021

               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le tréimhse bhailíochta díolúine maidir le mearcair a úsáid i nascóirí rothlacha leictreacha a úsáidtear i gcórais íomháithe ultrafhuaime ionsoithíche

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  7
               , agus go háirithe Airteagal 5(1)(a) di,

               De bharr an mhéid seo a leanas:

               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Ní bhaineann an srian sin le feidhmeanna díolmhaithe áirithe a bhaineann go sonrach le feistí leighis agus uirlisí faireacháin agus rialaithe agus a liostaítear in Iarscríbhinn IV a ghabhann leis an Treoir sin.

               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.

               (3)Is substaint é Mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE.

               (4)Le Treoir Tharmligthe (AE) 2015/574
                  8
               , dheonaigh an Coimisiún díolúine maidir le mearcair a úsáid i gcórais íomháithe ultrafhuaime ionsoithíche (‘an díolúine’), tríd an bhfeidhm sin a áireamh in Iarscríbhinn IV a ghabhann le Treoir 2011/65/AE. Bhí an díolúine le dul in éag an 30 Meitheamh 2019, i gcomhréir leis an tríú fomhír d’Airteagal 5(2) den Treoir sin.

               (5)Fuair an Coimisiún iarratas ar athnuachan na díolúine (‘an iarraidh ar athnuachan’) an 6 Deireadh Fómhair 2017 atá laistigh den teorainn ama a leagadh síos in Airteagal 5(5) de Threoir 2011/65/AE. I gcomhréir leis an bhforáil sin, beidh an díolúine bailí go dtí go mbeidh cinneadh glactha ar an iarraidh ar athnuachan.

               (6)Áiríodh le meastóireacht na hiarrata ar athnuachan comhairliúcháin leis na páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.

               (7)Úsáidtear mearcair i nascóirí rothlacha leictreacha na gcóras íomháithe ultrafhuaime ionsoithíche a sholáthraíonn conair na seoltachta leictrí idir an trasduchtóir rothlach agus an trealamh leictreonach suite. De thoradh an mhearcair, is féidir, inter alia, oibriúcháin ar mhinicíocht níos airde a dhéanamh as a mbaintear íomháú ar thaifeach níos airde, rud a théann chun tairbhe na n‑othar.

               (8)De dheasca easpa roghanna eile, is dodhéanta go heolaíoch agus go teicniúil mearcair a ionadú nó a dhíothú faoi láthair i gcás na bhfeidhmeanna lena mbaineann. Tá an díolúine i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  9
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.

               (9)Dá bhrí sin, is iomchuí an athnuachan ar an díolúine a dheonú.

               (10)Ba cheart an díolúine a athnuachan ar feadh na tréimhse uasta 7 mbliana go dtí 30 Meitheamh 2026, i gcomhréir le hAirteagal 4(3) agus an tríú fomhír d’Airteagal 5(2) de Threoir 2011/65/AE. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht.

               (11)Ba cheart, dá bhrí sin, Treoir 2011/65/AE a leasú dá réir sin,

               TAR ÉIS AN TREOIR SEO A GHLACADH:

               Airteagal 1

               Leasaítear Iarscríbhinn IV a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.

               Airteagal 2

               1.Na forálacha reachtaíochta, rialúcháin nó riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den 12ú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Cuirfidh siad na forálacha sin i bhfeidhm ón [lá deireanach den 12ú mí tar éis dháta theacht i bhfeidhm na Treorach seo + 1 lá].

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo.

               Arna dhéanamh sa Bhruiséil, 8.3.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 174, 1.7.2011, lch. 88.

                     (2)

                        IO L 396, 30.12.2006, lch. 1.

                     (3)

                        Tá an liosta ar fáil ag:
                  http://ec.europa.eu/environment/waste/rohs_eee/adaptation_en.htm

                     (4)

                  An tréimhse chomhairliúcháin
                  : ón 31 Deireadh Fómhair 2018 go dtí an 19 Nollaig 2018.

                     (5)

                     https://op.europa.eu/en/publication‑detail/-/publication/7e6bf135-f0b9-11e9-a32c-01aa75ed71a1/language-en/format‑PDF/source-120742148

                     (6)

                        Tá liosta de na céimeanna riaracháin is gá ar fáil ar
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag
                  https://webgate.ec.europa.eu/regdel/#/home.

                     (7)

                        IO L 174, 1.7.2011, lch. 88.

                     (8)

                        Treoir Tharmligthe (AE) 2015/574 ón gCoimisiún an 30 Eanáir 2015 lena leasaítear, chun í a chur in oiriúint don dul chun cinn teicniúil, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine maidir le mearcair a úsáid i gcórais íomháithe ultrafhuaime ionsoithíche (IO L 94, 10.4.2015, lch. 6).

                     (9)

                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

    ---documentbreak---

               IARSCRÍBHINN

               In iontráil 42 d’Iarscríbhinn IV a ghabhann le Treoir 2011/65/AE, cuirtear an méid seo a leanas in ionad an dara mír:

               ‘Rachaidh an díolúine in éag an 30 Meitheamh 2026.’